31972R2351
L 253/11
JURNALUL OFÍCIAL AL UNIUNII EUROPENE
REGULAMENTUL (CEE) NR. 2351/72 AL COMISIEI
din 8 noiembrie 1972
de completare a Regulamentului (CEE) nr. 100/72 și a Regulamentului (CEE) nr. 1574/72 în ceea ce privește procedeul de denaturare a zahărului
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul nr. 1009/67/CEE al Consiliului din 18 decembrie 1967 privind organizarea comună a piețelor din sectorul zahărului (1), modificat ultima dată de Regulamentul (CEE) nr. 607/72 (2), în special articolul 9 alineatul (8),
întrucât experiența arată că descrierea unui procedeu de denaturare prevăzut pentru zahăr în Regulamentul (CEE) nr. 100/72 al Comisiei din 14 ianuarie 1972 de stabilire a normelor de aplicare privind denaturarea zahărului pentru consumul animal (3) și în Regulamentul (CEE) nr. 1574/72 al Comisiei din 24 iulie 1972 de stabilire a normelor de aplicare privind denaturarea zahărului destinat consumului animal (4) nu este suficient de precisă pentru a garanta că zahărul astfel denaturat se poate utiliza numai pentru consumul animal și numai pentru destinația dorită; întrucât, ca urmare, este necesar să se completeze, în acest sens, regulamentele menționate anterior, fără a se modifica procedeul în cauză;
întrucât măsurile prevăzute în prezentul regulament sunt în conformitate cu avizul Comitetului de gestionare a zahărului,
ADOPTĂ PREZENTUL REGULAMENT:
Articolul 1
Textul din partea II punctul 3 litera (c) din anexa la Regulamentul (CEE) nr. 100/72 se înlocuiește cu următorul text:
„(c) fie 0,250 kilograme de oxid de fier; în acest caz, amestecul trebuie să prezinte o colorație evidentă mergând de la roșu închis la brun.”
Articolul 2
Textul de la litera (c) din anexa la Regulamentul (CEE) nr. 1574/72 se înlocuiește cu următorul text:
„(c) fie 0,250 kilograme de oxid de fier; în acest caz amestecul trebuie să prezinte o colorație evidentă mergând de la roșu închis la brun.”
Articolul 3
(1) Titlurile de primă de denaturare eliberate în temeiul Regulamentului (CEE) nr. 1574/72 se anulează la cererea titularului sau, eventual, a cesionarului, dacă aceasta este prezentată înainte de 31 decembrie 1972.
(2) Garanția de denaturare se eliberează imediat după anularea titlului.
Articolul 4
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 noiembrie 1972.